২২-০৪-২০১৯, ১৬:১৭
ভারতের প্রধানমন্ত্রী নরেন্দ্র মোদিকে লক্ষ্য করে আক্রমণাত্মক ভাষায় বক্তব্য দিয়েছেন কর্ণাটক রাজ্যের মন্ত্রী জামির আহমেদ খান। তিনি বলেছেন, মোদির চেহারা ভালো না হওয়ায় তার বউ চলে গেছে।
ধর্মনিরপেক্ষ জনতা দলের সদস্য হলেও মাস দুয়েক আগে ছয় বিধায়ক নিয়ে জামির খান যোগ দিয়েছেন কংগ্রেস শিবিরে। কর্ণাটকের হাভেরি লোকসভা আসনের বিজেপি প্রার্থী শিবকুমার উদাসীকে আক্রমণ করতে গিয়েই ওই মন্তব্য করেছেন তিনি।
এর আগে, শিবকুমার মোদির মুখের দিকে চেয়ে মানুষকে ভোট দেয়ার আহ্বান করেছিলেন এবং বাকিদের বোরকা পরতে বলেছিলেন।
জামির আহমেদ খান বলেন, উদাসী, যিনি দুইবারের এমপি, ঘুরে ঘুরে বলছেন আমার চেহারার দিকে তাকাবেন না। মোদির মুখের দিকে তাকিয়ে ভোট দিন। এটা কি ঠিক? আপনার নিজের অর্জনের কথা বলা উচিত। তার পরিবর্তে আপনি লোকজনকে মোদির চেহারার দিকে তাকাতে বলছেন এবং ভোট চাইছেন। আপনার নিজের বোরখা পরা উচিত। উদাসী, মোদির একটা বউ ছিল এবং সে বউ তাকে ছেড়ে চলে গেছে। কারণ, তার চেহারা ঠিক ছিল না।
জামির আহমেদ খান আরও বলেন, মানুষ মোদিকে কেন ভোট দেবে? তিনি কী করেছেন? গত পাঁচ বছরে তিনি করেছেন এমন একটা উদাহরণ দেন।